《贺小苏先生》
宋代·李廌

柱史承恩正紫微，玉皇优诏碧云词。
欲知伯仲文章职，对掌丝纶内外司。
雨露偏浓常棣萼，烟霞常驻凤凰池。
共扶吾道邪归正，同振斯文盛不衰。
白首并逢千载运，登庸皆是十年迟。
靖共介福由神听，告尔多方代帝咨。
膴仕初逢贤者贵，德名当问国人宜。
夷齐抗世清何早，元凯登庸事可期。
贫贱久思杨得意，龙光今喜郑当时。
应怜下客尘埃甚，惭愧雷门献此诗。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。